Cesarhanmun/geonobi-data huggingface dataset:
地名: 雲山 (平安道, 郡)
年: 1737.0

○問僧玄機曰: "汝之隨行亡命之賊, 旣告捕廳。 綢繆情節, 一一直招。" 玄機供曰: "熙川吏金世采母, 僧之五寸姑母, 見姪孤孑, 誘之曰: ‘吾有親僧, 在香山
              金剛菴, 可作汝師。’ 世采亦曾爲僧還俗, 故因其師僧信益, 傳言於訓大師, 以己酉臘月落髮, 爲其上佐。 與法訓同宿於世采家, 問師僧根派於姑母則答曰: ‘汝師乃換局時, 定配此處, 仍作僧。 其人善文, 汝可學經。 但自京不無窺伺, 其蹤跡佛家, 以慈悲爲心, 豈可置人於死地? 汝愼勿出口。’ 且師僧家屬, 住接於朴昌柱家, 而於姑母家, 距一帿場, 故夜深姑母導師僧, 往見其母妻。 翌年二月, 安陰
              鄭生及忠淸道兩李生來會, 師僧言: ‘戊申年, 平安兵使軍, 先渡中和, 自下道擧事, 幾乎成矣, 而梁哥不善周旋, 事不諧矣。’ 又言: ‘金重萬告變可痛。 故重萬之爲熙川守, 欲爲放火, 持火藥往路, 因吸烟茶失火, 遂爛其臂。’ 又言: ‘戊申宮城扈衛之時, 吾能超越宮墻, 留接一望於吳判書家, 變服來, 爲香山僧。’ 且各處書簡極多, 而中有申德夏書。 師僧曰: ‘此人若爲平安兵使, 且得瀋陽胡三百名, 可以報讎。’ 其書云: ‘方行移八道, 窺捕不止, 必須操心。’ 云。 又書天中日月缺盈頻, 枰上山河翻覆易之句。 庚戌夏, 師僧作書, 求蔘於江界人田萬圭、申次萬, 秋會萬圭於寧遠
              李哲尙家。 辛亥夏, 又與學僧, 往會于次萬家, 時有三十餘人同坐。 又有胡人乘馬尙船越來, 同會者四十人。 壬子、癸丑之間, 朝家發捕甚急, 故師僧避居寧遠尋還。 甲寅申次萬之弟潛商事覺, 故避來, 依于師僧。 師僧令次萬執筆作書, 送于瀋陽通官曰: ‘馬牌尙書大明年號, 錢用常平, 而不用康熙、雍正年號。’ 且及戊申亂生之由, 必待申德夏爲兵使而擧事。 又師僧往來於寧邊謫居人李生, 而又往來於渭原
              李叅判所使其奴石男, 持書往復, 頻送藥物、藥丸。 鄭生則常留接於雲山
              崔壽邦家矣。" 問申德夏, 德夏供曰: "臣於丁未, 爲寧邊府使, 而曾無一僧知名者。 安陰
              鄭姓人, 亦無相知者。 臣之不解吟詩, 世所共知, 作書之事, 尤極曖昧。" 問金載衡曰: "玄機言其師與汝相親, 使汝打造刀子, 炙金小鎗等物云, 無隱直招。" 載衡供曰: "臣爲鍜鐵, 往龍門寺僧義亮所, 見一空殿有僧, 能解文字, 額廣頣尖, 年可四十, 面似有痕, 名則不知。 巡審冶爐間, 有冶匠輩造賣, 而無由知之矣。" 玄機更推, 納供言: "學僧自言, 與喬桐水使韓範錫爲六寸親, 故載衡之將受棍於兵營也, 學僧周旋於範錫。 乙卯又傳學僧書於孟山縣監安鳴鶴, 因官吏安萬周妹月梅, 轉通于衙。" 又言: "師僧常佩三刀, 怪而問之, 答曰: ‘吾於戊申, 超越宮墻而來。 如有捕我者, 足以此刀刺殺。’ 鄭生問: ‘汝隱於吳家, 豈不危哉?’ 云則答曰: ‘吾與吳同謀, 吾若族, 渠亦族矣。 戊申渠爲元帥, 雖自爲功, 其實殲無罪士女, 元無斬賊軍之事。’ 後聞吳元帥喪以爲, 如斷一臂, 又見《勘亂錄》, 手自裂破矣。" 問鄭生名, 玄機曰: "其名下字, 卽亮而上字忘之矣。" 時鞫事嚴秘, 故吳命恒之姪彦冑, 漠然不知, 侍講筵矣。 後敎曰: "紀綱凌夷, 人心巧惡, 此等之輩, 式月斯生。 玄機以遐方丐僧, 偶然被捉, 敢生眩惑之計。 再招所供, 若見其腸。 法訓果是黃賊, 則幾年亡命之賊, 豈可輕漏於年少乞僧乎? 希亮名字, 只稱亮, 而曰忘希, 南門受馘, 名播諸道, 而佯若不知。 若非戊申遺亡之賊, 必是江邊潛商亡命剃髮之類。 法訓不日當到, 自可彰露, 以此嚴問, 期於直招。" 承旨柳儼曰: "鞫體誠宜嚴秘, 不可輕示聖意。" 上曰: "予雖不明, 南門受俘, 盟壇約誓之後, 此等之言, 若少致疑, 則九原之人豈不有憾, 又安可君臨一國?" 更推玄機, 又引龍川府使趙國彬、鐵山武人鄭德鳴及前任碧潼郡守, 今爲全羅右水使成姓者曰: "其師嘗言此等人, 若爲兵使, 可爲戊申事云。" 又言: "其師及學僧, 或往宿於龍川
              車姓人家。" 又言: "與蔘胡謀議於田致峻書堂。" 云。 日雨、法訓拿來, 日雨卽玄機師之師也。 法訓與玄機面質, 玄機曰: "吾老師之弟子, 有兩法訓, 此乃丁姓
              法訓, 非吾師法訓也。 在捕廳時, 已言有兩法訓矣。" 左議政金在魯奏言: "捕校到金剛菴四十里地, 托以雪塞, 終不往見, 所捉又非其眞, 請拿問捕校。" 金世采母小貞與玄機面質, 向玄機曰: "汝之兒名爲誰?" 玄機曰: "金山臺也。" 小貞曰: "果是吾五寸姪, 而吾則初無誘汝爲僧之事。 若勸汝爲僧, 舌必坼矣。" 惠學與玄機不詳知。 田萬圭ㆍ次圭、申次重等供曰: "臣等深居山峽, 徒知食粟而已。 初不知法訓、玄機之爲何許僧。" 其他所引者之招, 皆與玄機言相違。 玄機所稱鎭紀之法訓, 拿來取招, 法訓供曰: "僧本是永興
              韓益興之子, 十一歲爲僧於老德寺, 十九歲入香山
              眞佛寺, 讀經矣。 實非亡命賊鎭紀。" 又引禮曹印給公牒, 使掌重創永興影幀移安之舊菴以辨之。
地名: 雲山 (平安道, 郡)
年: 1745.0

○己卯/ 上御仁政門, 親鞫南翼漢、車道林、李述、李富、李自得、李多致, 刑訊不服。 述、富、自得三兄弟, 卽穡之從弟也; 多致卽戊申逆河之子也。 多致所供以爲: "臣則無通知諸賊之事, 臣之表叔朴泰容抵書于臣曰, ‘聞穡告變西北諸罪人逆謀云, 汝則年幼, 何以知? 若或移配, 必預治行’ 云矣。" 上曰: "泰容誰耶?" 領議政金在魯曰: "先正臣朴世采從姪, 方爲蔭仕矣。" 上以漏洩鞫事, 命該府拿問泰容。 大司憲李春躋申前啓, 不允。 司諫尹志泰申前啓, 不允。 又啓: "逆賊緣坐爲奴者, 官長宜嚴束, 而今見多致之招, 自稱師長, 周行村里, 給由於數日之程, 縱囚於逆孽之叢。 請戊申後鐵山府使, 竝拿問嚴處, 其中給由守令, 竝定配。" 允之。 在魯曰: "雲山定配罪人錧, 不在邑底, 遠居外村, 該郡守宜削黜。" 允之。
地名: 雲山 (平安道, 郡)
年: 1765.0

○己巳/憲府
                【持平金瑞應。】
              申前啓, 不允。 又啓: "訓錬大將具善復, 爲武試官, 有周遮用情之罪, 雲山郡守李殷鼎, 勒取校婢, 有濫刑殘虐之罪, 請幷罷職。" 上幷允之。

○前以雲山郡守李殷鼎事, 遣御史朴師海按覈之。 師海歸奏, 殷鼎衙客與官婢私奸, 婢之夫往來婢家, 殷鼎果杖之致斃, 其他政亦多狂悖也。 上意本不欲深罪, 領議政洪鳳漢, 又力救之, 罰只止於罷職。 自是虐吏無所憚, 而御史之權, 益輕矣。
地名: 雲山 (平安道, 郡)
年: 1777.0

○關西暗行御史沈念祖復命, 進書啓, 論前平安道兵馬節度使崔東岳、渭原郡守金㻐貪婪不法狀, 陳道內邑弊民瘼: "江界府守堞哨官數爲五十, 而一經哨官, 永免軍役, 周年遞易, 已成規例。 若計十年, 則哨官前銜, 恰滿五百, 以此推去, 畢竟將無簽丁之人。 本府軍役之白頭未除, 黃口見充, 職由於此。 故自今爲始, 除非喪故老汰之外, 勿爲年年遞易之意, 成節目分付。 楚山府糶糴, 或有以鹽代捧之規, 每當凶荒, 其弊尤甚, 昨年捧鹽, 至於四千八百九十六石之多。 此雖出於從民願不得已之事, 名色不正。 碧潼、昌城等邑, 亦有此弊, 數甚夥然。 故一體發關, 俾不得更襲謬例。 泰川田政, 不分水田旱田, 混同作結, 互換徵稅, 監色輩夤緣幻弄, 襲謬相仍, 其來已久。 故令本官, 區別釐正。 江西縣男丁不過一萬六百, 而各樣奴婢及鄕人校院冒屬, 爲四千四百七十八, 計除此數, 則實爲六千一百二十, 而刊冊所付軍摠爲七千九百三十, 則以此男丁, 比諸軍額, 不足之數, 殆近二千, 此爲本邑痼弊, 疊役徵族, 勢所難免, 黃口虛名, 亦或有之, 雖自本縣隨現隨飭, 而殆同龜背之括毛。 曾前以若干軍額, 移定於寧遠等郡, 而其後弊端, 又復如此, 故自本官屢報營門, 請以戶多軍少之邑, 量宜分移, 而姑未許施。 內司尙方奴之物故未免者, 或至於十五六年, 該院該司, 一向申飭代定, 故不得已自民庫替納其貢, 其他逃故之徵族者亦多。 惟此兩件之弊, 他邑亦多, 今不可一一枚擧, 而奴貢之弊, 監司方欲査實, 軍額之較民戶, 不相當處, 亦令道臣, 從便釐正, 允合事宜。 昌城府官餘穀名色, 自是謬例。 捧糴之後, 隨其所捧多少斗量, 所餘自官取用。 故監色濫捧之弊, 自不能禁斷, 而科外名色之朝家申飭, 不啻嚴明, 而看作常事, 所捧多至百餘石, 極爲可駭。 故嚴關永罷。 龍川府
              彌羅山一坊, 處在本府中央越境, 而屬於義州, 如雲山郡之去定州, 而收海倉田稅順安縣之越永柔而管海倉, 田民俱無意義。 此坊之屬於義州, 當初只爲義州之無魚鹽, 劃給本坊漁箭一基, 鹽釜二坐, 而浸浸冒占, 遂及全坊, 本府之厭避徭役者, 皆入此坊, 便成逋逃之藪。 到今魚鹽之稅, 皆入均廳, 則當初劃給之意, 已歸虛套, 而在義州則以越境而難於管領, 在龍川則以屬他而難於搜括。 在朝家均視之道, 似當還屬本府, 而久遠之事, 未敢輕議。" 命沈念祖削去仕版, 前平安監司徐命膺削職, 濫分守令, 亦竝拿問定罪。 敎曰: "按廉之責, 所係甚重。 卽阼之後, 初遣繡衣, 而封書中第一條, 申申飭諭, 卽是穀簿一事也。 及其復命之日, 見其書啓, 則還穀擅分之數, 至於十萬餘石之多, 而擅許之道臣, 初不請勘, 濫分之守令, 亦不論罪, 乃以‘報營, 加分營穀’, ‘未會減邑加分’等說, 排布名目, 至煩奏御, 大失奉使之體。" 仍有是命。 後數日, 敎曰: "守令雖因民情, 論報道臣, 而登聞與否, 專在道臣, 則擅分之數, 至於十餘萬石之多。 論以法意, 決難容貸, 與其罪報營之四十守令, 不若先罪擅許之一道臣。" 命前平安道觀察使徐命膺, 付處于延安府, 加分守令擅分外, 竝公罪勘放。
地名: 博川 (平安道, 郡)
年: 1419.0

○刑曹啓: "博川郡居私奴金能、端川郡居私奴祐靈、彦陽縣民孔德萬等, 以故殺人當處斬。" 從之。
地名: 博川 (平安道, 郡)
年: 1428.0

○平安道都體察使黃喜, 與都節制使同審各官城堡虛實及各官合入便否以啓: "安州邑城, 周回一萬四千二百八十五尺, 今皆頹落, 城基過大, 守禦爲難。 故今尺量減築處, 新舊基幷九千七百七十五尺, 其低微不實處, 今皆改築, 以肅川、价川、順川、永柔等官人民入保。 价川郡
              朝陽土城基, 周回一萬一千三百九十三尺。 外面多平夷, 內面則城基高峻, 數峯高大, 平地陜隘, 人物可居處甚窄。 若値旱乾氷凍, 則必有水泉不足之患。 价川郡
              大林寺洞新城基, 周回一萬二千八百九十尺。 南面平地八百九十尺, 北面低微處一千一百五十尺, 東面低微處四百尺, 其餘則皆土山。 外面高峻, 內面平地寬廣, 亦無水泉不足之患, 堪爲邑城, 然城基過大。 且安州及藥山城, 相去不遠, 守禦人物, 力分難支。 撫山地藥山城, 周回二萬八千三百二十五尺。 乃義州、朔州、江界直指之路, 三道中央也。 城基外面四方, 巖石高峻, 內面土地寬闊, 亦宜置邑。 南東門道本平易, 若於西門除治道路, 則軍馬出入爲易, 實是天作之基。 且乙未年造築後, 暫不頹落, 宜加築低微處, 且修城內巡城之路。 合撫山、延山爲一州, 稱大都護府, 置府使判官, 以都節制使, 兼任府使。 但城內外之田, 膏腴者少, 鄕吏日守官奴婢等, 常在官門, 居計實難。 近城十里新來各戶, 宜限年減租, 鄕吏則期以富盛, 除遼東騎載之役, 以厚其生。 且依平壤府例, 量設土官, 使邊民樂於趨赴, 以成巨鎭。 以泰川、熙川、嘉山、定州、雲山、博川、朔州、德川、孟山等官人民入保。 雲山郡
              靑山城, 周回一萬六千九百九十七尺。 城之內外險阻, 出入爲難, 故宜令老弱男女入保避難, 但城內平地甚窄, 軍馬難於出入, 以理山、昌城、碧潼等官入保。 熙川邑城古基, 周回六千四百二十尺。 今尺量減築處, 新舊基幷三千九百三十六尺。 視年豐歉, 量民勞逸, 以石改築。 自此向江界之路, 狄餘、合排防墻古基及向理山之路, 棘城防墻古基, 極爲阨險, 可以一當百, 乞幷修築。 又於其內, 連設小堡, 以爲詗候者所依。 江界、閭延, 則本是極邊, 四無救授之兵, 脫有大事, 則當擧邑逾嶺, 退保熙川城, 宜以江界軍糧, 量除一年經費及凶荒斂散之用, 其餘則每年納于熙川城, 熙川軍資, 亦當量宜納于藥山城。 平壤府邑城, 以江東、三登、祥原、中和、江西、龍崗、三和、咸從、甑山、順安等官入保。 慈山郡山城, 以殷山、成川、陽德等官入保。 郭山郡
              能化城, 以隨川、宣川等官入保。 龍川郡邑城, 以鐵山、麟山、定寧、義州等官入保。 上項各官合入城子, 竝依舊以合入各官, 每年軍資之數, 分程途遠近, 量宜轉輸, 餘悉納于其官城子, 以備居民凶荒之資。" 從之。
地名: 博川 (平安道, 郡)
年: 1432.0

○癸未/召三議政議曰: "曾令咸吉道築寧北鎭城, 永興、安邊、高原、預原、龍津等官居人狀告: ‘近因蝗蟲水旱之災, 全失農業, 民皆仰食義倉。 今年六月, 又値霾雨, 損傷禾穀, 而加以築城寧北鎭, 交割易換牛隻于博川, 又備貢物及鐵物, 又設捕鷹機械, 築孶息牛場, 兼以支待使臣捕進獻年魚等事, 一家之人, 盡數出役, 則非唯未備救荒之資, 禾穀亦未收穫, 産業艱苦, 請於春節始役, 姑停今年築城之役。’ 今觀此書, 不欲一事役民, 然春不役民, 其法已立, 於今秋始役, 來秋畢役何如?" 黃喜、孟思誠、權軫等以爲: "非獨此弊, 吉州、鏡城等官大雨, 人多死亡, 禾穀亦傷, 不可役民。 春不役民, 雖有成法, 然不得已之役, 則何計春節? 而況從民願役民, 王政美事, (謂)
                〔請〕
              從狀告施行。" 又曰: "永興伯
              崔氏內外孫, 復戶乎否?" 僉曰: "凡立法, 須有依據。 王室袒免以上親則復戶, 其餘則不復矣。" 又曰: "近者諫員以錄事吳徵, 越六級受職, 請罷其職, 以守成法。 予意亦謂凡別例受職者, 如本職九品陞八品, 八品陞七品, 七品陞六品, 隨品除職, 似爲便益。 豈宜超資, 以亂爵位? 然前此如此受職者非一, 至吳徵別立新法, 亦未便, 處之何如?" 僉曰: "成衆去官之法, 不拘本品。 且錄事之輩甚衆, 不有別蒙, 去官之路不廣。 況錄事七八品遞兒之職, 輪次除授, 故不要拜職受錄, 只要去官, 宜仍舊勿罷職。" 又曰: "刑曹啓: ‘本宮奴鄭萬、百姓金奇等, 於頭目及採捕軍處賣馬, 請依敎旨施行, 其牙人宮奴尹天, 杖一百、流三千里。’ 予意以爲宜不置死刑, 然卽今決杖乎? 待使臣回還杖之乎?" 僉曰: "宜各減一等, 卽今決杖爲便。 雖使臣聞之, 不爲之輕矣。" 從之。
地名: 博川 (平安道, 郡)
年: 1437.0

○司憲府啓: "前知博川郡事康理奸隣邑官婢, 率置任所, (姿行)
                〔恣行〕
              其欲。 又贈以官物, 多行不義, 甚爲無恥, 不可不懲, 宜按律科罪。" 從之, 特除刺字。
地名: 博川 (平安道, 郡)
年: 1454.0

○議政府據刑曹呈啓: "孫信道與李興發爭奴婢, 久不決, 謀欲竊其文券, 賂誘興發婢妾延還, 使同産奴加叱同逼奸興發嫡女貴今, 因敎貴今盜奴婢文券, 敗亂綱常, 莫此爲甚。 若以經赦勿論, 則無由懲惡, 請將信道全家入送于平安道
              博川以北, 貴今及婢延還、奴加叱同永屬兩界邊邑奴婢。" 從之。
地名: 博川 (平安道, 郡)
年: 1457.0

○刑曹啓: "近仗李乙忠、百姓文介叱知、船軍金貴生ㆍ李仁吉、私奴他乃等, 路遇田稅差使員韓山郡事柳克敬劫打, 至使帶鉤脫落衣紐絶斷。 乙忠等以賤人, 不畏邦憲, 歐辱守令, 雖經赦宥, 不可不懲。 請全家徙平安道
              博川以北。" 命全家屬江原道殘驛。

○傳旨刑曹曰: "靈光永屬婢仲非, 賜都承旨曺錫文, 延安永屬婢德非、古阜永屬婢召史, 賜右議政姜孟卿; 昆陽永屬婢莫今, 賜雲城府院君
              朴從愚; 任實永屬婢心水, 賜領中樞院事尹師路; 平壤永屬婢性德、梁玉妹厚存, 賜坡平君
              尹巖; 安邊永屬婢於應伊、濟州永屬婢栢州, 賜花川君
              權恭; 靈光永屬婢松伊, 賜前判中樞院事李季甸; 稷山永屬婢梅花、李石貞妾女小非, 賜判中樞院事李澄石; 玉果永屬婢春月、成勝妾女性今, 賜左贊成申叔舟; 咸興永屬婢銀非, 賜右贊成黃守身, 文化永屬婢玉今、友直女子無心, 賜判中樞院事權擥; 李澄玉妾女哲今, 賜判書韓明澮, 靈光永屬婢玉京, 賜判書權蹲; 忠州永屬婢未致, 賜判書洪達孫; 閔伸妾女玉眞, 賜知中樞院事朴薑; 高山永屬婢欣加伊、李老女諫非, 賜都節制使楊汀; 永興永屬婢矢靡他、梁玉妹閑存, 賜都節制使洪允成; 咸安永屬婢小非、成勝妾女玉童, 賜判書朴元亨, 吉州永屬婢寶今、金尙忠女子尙非, 賜參判具致寬; 大興永屬婢於屯、李老女子李非, 賜前大司憲崔恒; 珍島永屬婢召史、趙完珪妾女玉今, 賜判內侍府事田畇; 錦山永屬婢召史, 賜前提學尹士昀; 權自愼妾女未致, 賜府尹柳洙; 吉州永屬婢定非、兪應孚妾女還生, 賜同知中樞院事奉石柱; 雲峯永屬婢奇德、李末生女子石非, 賜府尹康袞, 牙山永屬婢寶德, 賜都節制使柳河; 康津永屬婢若非, 賜觀察使元孝然; 蔚山永屬婢欣德, 賜中樞崔濡; 全州永屬婢漢非, 賜參判黃孝源; 金海永屬婢祿只, 賜左承旨尹子雲; 結城永屬婢於屯, 賜右承旨韓繼美; 權策妹召史, 賜參議曺孝門; 長連永屬婢延香, 賜右副承旨金礩; 博川永屬婢者斤伊, 賜參議權愷; 江界永屬婢全伊, 賜提學鄭守忠; 婢順非, 賜上護軍柳溆; 南原永屬婢吳非, 賜判事柳泗; 金堤永屬婢內隱非, 賜大護軍安慶孫; 泗川永屬婢永老, 賜上護軍趙得霖; 錦山永屬婢小斤伊, 賜副正洪順孫; 眞寶永屬婢春伊, 賜節制使郭連城, 康津永屬婢內隱伊, 賜前護軍崔潤。"
地名: 博川 (平安道, 郡)
年: 1462.0

○都體察使韓明澮據吏曹受敎關啓: "臣今親審雲山郡, 人吏ㆍ日守蠲遼東騎載、新安館立馬、寧邊府立役、本邑合排完聚等事, 竝皆未便。 但本郡東指熙川一百二十餘里、北指理山二百七十餘里、碧潼二百四十里、昌城二百七十里、西指泰川九十里、南指博川九十里、寧邊六十里, 在四路中央, 大小使臣絡繹來往, 都節制使夏則本營寧邊, 冬則理山赴防, 其間三百里程報變遞馬及大小使客支待爲難。 本郡鄕吏七十六戶、日守六戶、居民四百九十七戶、官奴婢竝五十二口。 請復立爲郡, 在先移屬定州鄕吏ㆍ日守, 亦皆還屬。 臣又審三登本縣之地, 東入黃海
              遂安郡爲多, 四面道里不均, 西去江東九十餘里, 居民甚苦, 渡江往來。 江東則使客往來道路中央館舍完固。 請移三登縣於江東。" 從之。
地名: 博川 (平安道, 郡)
年: 1464.0

○吏曹據平安道觀察使啓本啓: "古博川郡本以人物凋殘革之, 今則民戶日繁, 奴婢漸至阜盛, 請復立博川郡。" 從之。

○吏曹啓: "平安道
              博川郡曾以人物彫殘革罷, 今考本道觀察使啓本, 人物阜盛, 幷入居人六百餘戶、鄕吏ㆍ日守六十五戶、官奴婢一百三十三口請復立。" 從之。
地名: 博川 (平安道, 郡)
年: 1481.0

○癸丑/御經筵。 講訖, 大司諫金碏、掌令李仁錫啓曰: "奉繪, 論以嫡子, 臣意以謂, 其父於臧獲文券, 稱繪爲妾子, 而繪自着名於券, 其爲妾子, 明矣。" 上曰: "奉繪, 以內禁衛, 歷任盈德、博川。 內禁衛, 擇世係尙矣, 又其時, 有竝畜二妻之法, 其父後娶李氏爲妻, 無乃寵其李氏, 以一時愛憎, 爲之妾子乎? 其父稱妾子, 使之署名, 則爲子者, 勢不敢逆矣。" 仍問左右, 領事尹弼商對曰: "奉繪之母, 乃鄕吏女也, 後娶李氏, 世族也。 其父鍾愛李氏, 以繪爲妾子也。 世俗, 以愛憎, 而亂嫡妾之分者, 多有之, 況其時有竝畜二妻之法乎?" 上曰: "以文券言之, 則稱其妾子, 以情理言之, 則嫡子明矣。" 同知事李克基曰: "金崙不服收養母之喪, 司憲府請罪, 而反立士大夫, 爲賤人收養, 不得服喪之法, 臣意以謂未便。 乳母, 婢子也, 而猶有七日之服, 況收養父母, 不服喪可乎?" 上曰: "已與大臣臺諫, 議定矣。" 仍問左右, 弼商曰: "士大夫服賤人之喪, 廉恥道喪。 雖不立法, 爲養子者, 如其賢, 則當服心喪三年矣。" 仁錫曰: "士大夫服賤人之喪, 則尊卑之分, 安在?" 克基曰: "得奴婢財物, 而曾不爲一日之喪, 無乃太薄乎?" 上曰: "果如是也, 其更議以啓。"
地名: 博川 (平安道, 郡)
年: 1491.0

○戶曹啓兩界軍糧儲峙條件: "一。 募納兩界居人, 私儲米租、黃豆, 以京中軍資久陳米及黃海、忠淸、全羅道軍資租豆換給。 一。 司贍寺藏綿布, 每年平安道
              博川以西諸邑一千匹, 永安道
              洪原以北諸邑一千匹入送, 遣諳練朝官, 同守令檢察, 換納米豆。 一。 永安道
              洪原以北、平安道
              博川以西諸邑居諸司奴婢貢布, 限軍需周足, 以米代納。 一。 平安道諸邑田稅, 令觀察使, 酌遠近, 移納江邊。" 命議于領敦寧以上及政府、戶曹。 沈澮、洪應、李克培、盧思愼、尹壕、李克均議: "第一條私穀換納事, 世祖朝試行之, 有弊於民, 而姦僞滋多, 不可施行。 第二, 第三, 四條, 皆依所啓施行。" 傳曰: "世祖朝行之, 有何弊乎?" 沈澮等啓曰: "守令或以官庫餘穀納之, 而自受其價, 或受商賈之賂, 而使之代納, 或聽權勢之請, 而官備納之。 因此厚斂于民, 以侵虐之, 其弊大矣。" 傳曰: "官庫餘穀, 雖千萬碩, 不載會計, 故朝廷莫得而知, 皆守令任意自用之物, 國家緣此以增錄, 則豈不補益軍需。 痛懲犯法之吏而換之可也。"
地名: 博川 (平安道, 郡)
年: 1508.0

○朴元宗啓曰: "臣赴京往還, 一路目覩之弊, 粗陳于後。 平安道
              義州, 據鴨綠江, 爲第一關防, 安州據淸川江, 爲第二關防, 皆一方要害之地。 上國使臣及本國使臣, 往來絡繹, 而安州官奴婢數少, 任使不足, 常雇倩各司奴婢, 以充供役。 各司奴婢, 居本官者, 幾百餘口, 以此移屬本州, 以救殘弊。 其移定奴婢之數, 以下三道, 各官數外奴婢, 抄定收貢, 則安州稍可蘇復, 而國用收貢之數, 亦不減於舊。 且黃海道
              平山府, 亦居路邊, 奴婢數少, 殘弊尤甚, 請依安州例。 平安道各官軍士, 辛亥年以後, 常防戍沿邊各鎭, 一年兩度往來。 冬則二朔十五日, 夏則二朔十日, 相遞往來之際, 動經旬月, 騎駄馬匹, 僵仆道路, 其苦倍於他道。 勿論冬夏, 防禦緊歇, 而恒在邊圉, 是無外寇用兵, 而先自疲弊, 此非長慮遠計。 幸量減夏節防戌之數, 稍息其力, 赴防磨鍊之時, 不計程途遠近, 而軍士贏糧遠戍, 尤所難堪。 宜令附近, 防戍抄定, 以便往來。 嘉山郡亦路邊殘邑, 與博川郡, 犬牙相連, 而博川稍饒, 且無驛館。 嘉山以殘郡, 出定本邑嘉平館軍五十名, 餘民無多, 不能獨當, 除二十名, 移定博川, 以補殘弊何如? 平安道無元居驛子, 抄定良民, 稱爲館軍, 世傳其業。 是以良民永屬驛吏, 其子孫雖有才者, 不得開通仕路, 冤憫極矣。 其子支如有文、武之才者, 許通仕路, 何如? 黃州亦一道巨府, 若天使出來, 則山臺及宣慰等事, 與平壤府相埒。 地廣人少, 癘疫相仍, 民多夭札, 日就淍殘。 州産朱土, 握取及水飛, 人㠫艱重, 貢納甚多, 是則他州所無之弊。 又抄定吹鍊軍, 役使重疊, 民甚苦之, 其吹鍊軍, 分移他邑, 以除疊役之苦。" 傳曰: "下該司。"又 上五條, ‘平安道各官不産處, 進上鹿尾舌蠲減事。’ 曰: ‘黃海道
              平山
              脫彌谷等處, 移遂安鎭軍捕盜事。’ 曰: ‘長湍、平壤等官捕盜論賞事。’ 曰: ‘黃海道七站館軍仍定事。’ 曰: ‘長湍官移排事。’ 傳曰: "長湍官移排, 七站館軍仍定, 移遂安鎭軍等事, 當收議于大臣。 鹿尾舌蠲減事, 問于該司。 捕盜論賞事, 亦問于其官。" 又啓曰: "臣於中朝, 得朝服祭服所着之靴, 此甚精潔。 本國鞋襪陋麤, 請依華制。" 傳于諸宰曰: "祖宗朝之制, 不可輕變, 其議便否以啓。" 柳洵等啓曰: "臣等常以鞋襪之麤陋, 爲不合於祭服、朝服也。 朴元宗所啓華制甚便, 限明年, 朝服則私備, 祭服則公備。" 傳曰: "可。"
地名: 博川 (平安道, 郡)
年: 1593.0

○經略移咨: 大槪, 本國八道之中, 某道、某邑, 倭奴盡數占據; 某道上犯; 某道未犯; 某處某道, 全未入境, 逐一備細, 開寫明白, 咨復施行。 回咨曰: ‘如平安道
              平壤府城ㆍ中和ㆍ祥原等郡, 俱經焚蕩占住。 寧邊ㆍ肅川ㆍ成川ㆍ定州ㆍ安州ㆍ龜城ㆍ朔州ㆍ昌城ㆍ義州ㆍ江界等府鎭、德川ㆍ順川ㆍ熙川ㆍ雲山ㆍ嘉山ㆍ郭山ㆍ宣川ㆍ鐵山ㆍ龍川ㆍ渭原ㆍ碧潼ㆍ博川ㆍ理山ㆍ寧遠ㆍ慈山ㆍ价川等郡、甑山ㆍ咸從ㆍ江西ㆍ永柔ㆍ龍崗ㆍ三和ㆍ順安ㆍ江東ㆍ三登ㆍ陽德ㆍ孟山ㆍ泰川ㆍ殷山等縣, 俱賊未入境。 黃海道
              黃州ㆍ海州ㆍ瑞興ㆍ平山ㆍ豐川等府鎭、鳳山ㆍ谷山ㆍ遂安ㆍ信川ㆍ安岳ㆍ載寧ㆍ白川等郡、新溪ㆍ牛峯ㆍ文化ㆍ松禾ㆍ長淵ㆍ瓮津ㆍ康翎ㆍ殷栗ㆍ江陰ㆍ長連ㆍ兎山等縣, 俱經焚蕩占住。 只延安府一城, 守臣固守, 奮勇拒敵, 賊遂大挫而去。 京畿
              廣州ㆍ驪州ㆍ坡州ㆍ楊州ㆍ水原ㆍ富平ㆍ利川ㆍ仁川ㆍ長湍ㆍ南陽等府鎭、楊根ㆍ豐德ㆍ加平ㆍ安山ㆍ朔寧ㆍ安城ㆍ麻田ㆍ高陽等郡、龍仁ㆍ振威ㆍ永平ㆍ陽川ㆍ金浦ㆍ砥平ㆍ抱川ㆍ積城ㆍ果川ㆍ衿川ㆍ通津ㆍ交河ㆍ漣川ㆍ陰竹ㆍ陽城ㆍ陽智ㆍ竹山等縣, 俱經焚蕩, 亦有占據。 江華ㆍ喬桐等府縣, 俱賊未入境。 江原道
              原州ㆍ淮陽ㆍ襄陽ㆍ春川ㆍ三陟ㆍ江陵ㆍ鐵原等府鎭、通川ㆍ平海ㆍ旌善ㆍ高城ㆍ扞城ㆍ寧越ㆍ平昌ㆍ等郡、金城ㆍ蔚珍ㆍ歙谷ㆍ伊川ㆍ平康ㆍ金化ㆍ狼川ㆍ洪川ㆍ楊口ㆍ橫城ㆍ麟蹄ㆍ安峽等縣, 俱經賊患, 亦有占住。 慶尙道
              慶州ㆍ星州ㆍ安東ㆍ昌原ㆍ金海ㆍ密陽ㆍ善山ㆍ大丘ㆍ東萊等處府鎭、草溪ㆍ蔚山ㆍ梁山ㆍ淸道ㆍ醴泉ㆍ永川ㆍ興海ㆍ金山ㆍ咸安ㆍ陜川等郡、慶山ㆍ固城ㆍ巨濟ㆍ義城ㆍ泗川ㆍ鎭海ㆍ開寧ㆍ三嘉ㆍ高靈ㆍ宜寧ㆍ河陽ㆍ龍宮ㆍ彦陽ㆍ漆原ㆍ仁同ㆍ聞慶ㆍ咸昌ㆍ知禮ㆍ玄風ㆍ軍威ㆍ比安ㆍ義興ㆍ新寧ㆍ靈山ㆍ昌寧ㆍ機張ㆍ熊川等縣, 俱經焚蕩, 占住。 靑松ㆍ寧海等府、榮川ㆍ豐基ㆍ咸陽等郡、南海ㆍ盈德ㆍ居昌ㆍ奉化ㆍ河東ㆍ淸河ㆍ安陰ㆍ丹城ㆍ禮安ㆍ迎日ㆍ長鬐ㆍ眞寶等縣, 俱賊未入境。 只晋州一城, 本鎭官固守拒賊, 斬殺甚衆, 賊遂遁歸。 咸鏡道
              安邊ㆍ德原ㆍ鍾城ㆍ慶興等府鎭、文川ㆍ高原ㆍ三水ㆍ端川等郡、洪原ㆍ利城ㆍ明川等縣, 俱經賊患, 亦有占住去處。 忠淸道
              忠州ㆍ淸州等鎭、淸風ㆍ丹陽ㆍ槐山等郡、文義ㆍ堤川ㆍ懷德ㆍ延豐ㆍ陰城ㆍ淸安ㆍ鎭川ㆍ永春ㆍ報恩ㆍ永同ㆍ黃澗等縣, 俱經焚蕩, 亦有占住。 公州ㆍ洪州等鎭、林川ㆍ泰安ㆍ韓山ㆍ舒川ㆍ沔川ㆍ天安ㆍ瑞山ㆍ沃川ㆍ溫陽等郡、鴻山ㆍ德山ㆍ平澤ㆍ稷山ㆍ定山ㆍ靑陽ㆍ恩津ㆍ懷仁ㆍ鎭岑ㆍ連山ㆍ尼山ㆍ大興ㆍ扶餘ㆍ石城ㆍ庇仁ㆍ藍浦ㆍ結城ㆍ保寧ㆍ海美ㆍ唐津ㆍ新昌ㆍ禮山ㆍ木川ㆍ全義ㆍ燕歧ㆍ靑山ㆍ牙山等縣, 俱賊未入境。 全羅道
              珍山ㆍ錦山等郡, 龍潭ㆍ茂朱等縣, 俱被焚掠外, 羅州ㆍ光州ㆍ南原ㆍ長興ㆍ順天ㆍ潭陽ㆍ濟州等府鎭、寶城ㆍ益山ㆍ古阜ㆍ靈巖ㆍ珍島ㆍ淳昌ㆍ金堤ㆍ礪山ㆍ靈光ㆍ樂安等郡、昌平ㆍ臨陂ㆍ萬頃ㆍ金溝ㆍ綾城ㆍ光陽ㆍ龍安ㆍ咸悅ㆍ扶安ㆍ咸平ㆍ康津ㆍ玉果ㆍ高山ㆍ泰仁ㆍ沃溝ㆍ南平ㆍ興德ㆍ井邑ㆍ高敞ㆍ茂長ㆍ務安ㆍ同福ㆍ和順ㆍ興陽ㆍ海南ㆍ求禮ㆍ谷城ㆍ長城ㆍ珍原ㆍ雲峯ㆍ任實ㆍ長水ㆍ鎭安ㆍ大靜ㆍ旌義等縣, 俱賊未入境。 只全州府一城, 賊至城外, 望見守備完固, 不犯而退。
地名: 博川 (平安道, 郡)
年: 1664.0

○上御熙政堂引見大臣及備局諸宰。 右相洪命夏
              
                〔曰〕
              : "近來朝綱解弛, 人不知君命之爲重。 牌招不進之弊, 誠極寒心。 今日大司憲鄭知和, 雖有身病不至苦重, 則强疾出謝, 事體當然, 而終不來赴, 遞差宜矣。" 上曰: "然則大司憲鄭知和遞差。" 命夏又曰: "掌令呂閔齊病未行公, 亦當竝遞矣。" 上亦從之。 領相鄭太和曰: "博川郡守姜說, 移拜甲山, 說雖有善治之名, 年已七十, 不可使遠赴絶塞矣。" 上令遞差。 命夏曰: "姜說淸而愛民。 旣遞甲山, 宜仍任博川。" 上從之。 戶判鄭致和曰: "東萊商倭出來, 則例爲開市, 東萊府使及釜山僉使, 檢察其出入, 嚴禁潛商矣。 頃因石硫黃買賣, 我人亦多載物貨, 私相交易於中路, 前頭之弊, 不可不慮。 新府使安縝, 今當下去, 請自備局, 分付痛禁。" 上許之。 命夏又曰: "京畿大同後烟戶之役, 極其偏苦。 士夫, 則皆不應役, 小民獨受其弊。 宜自今申飭, 一體差役也。" 上然之。 校理張善瀓曰: "承文權知正字崔後尙, 登第之後, 欲爲陰害者, 以江都時事, 搆成不測之醜言, 欲枳淸選之途。 後尙以醜辱及於其母, 飮痛抱冤, 絶意仕宦。 人心之危險至此, 極可痛也。 蓋江都之事, 臣所目覩。 丁丑正月, 淸兵陷江都, 初不搶掠, 故後尙之兄後亮, 團聚家屬, 往見淸將曰: "我是主和崔尙書之子。 尙書家屬盡在此。" 淸將以後亮, 往問於故相臣尹昉, 得其實狀然後, 卽置其家屬於城西民舍, 使其軍士不得侵犯。 避亂士夫家屬及本土男女三十餘人, 皆稱以崔家奴婢, 竝皆得全。 蓋淸將陷島之初, 汗命崔尙書家屬在島中, 則使之善待, 適會後亮往見淸將, 故一家皆得以保全。 淸將至以馬四匹與內官白大圭, 使之給送崔家。 其時實狀, 誰不知之? 前日德山縣監崔世慶, 爲學齋任, 削其新薦齋任柳命堅之名, 命堅之友蔡時龜, 誤聞削薦, 出於後尙, 以此嫌怒, 作爲不測之說, 以中之。 後尙登科之後, 誣謗喧傳, 不勝藉藉, 其煽動構陷之擧, 雖不知出於時龜, 而究其言根, 則時龜當之。 宜拿問明辨也。" 上問諸臣曰: "此言何如。" 太和曰: "丁丑以後, 國家之至今保存, 實是崔鳴吉之功, 而鳴吉於亂後引用新人之故, 見忤於一時, 又以士族婦女被擄者, 令勿離異之故, 謗者以爲: ‘其家必有此事。’ 崔後尙登第之後, 乃有此謗, 其言之無據, 孰不知之? 但今若究問言根, 則轉轉相引, 推覈極難, 徒傷國體, 臣意, 則今巳自上燭其虛妄, 諸臣亦皆詳知, 不必更問言根矣。" 命夏亦以此爲對。 左參贊許積, 亦曰: "凡言語旣出之後, 或有暗昧難明者, 而此則國人之所共知, 不必査問矣。" 上又問三司執義李程、正言申厚載, 皆以爲: "雖不拿問, 旣已明辨, 自可伸雪矣。" 上曰: "誣詆之狀, 如是明白, 則自可辨雪。 造言者, 不必拿問矣。"
地名: 渭原 (平安道, 郡)
年: 1455.0

○戊子/平安道都體察使朴從愚啓: "臣巡審江邊諸邑諸口子, 虞芮、閭延、茂昌, 則本邑軍士甚少, 故都節制使, 以南道軍士臨時抄定往戍, 有弊無益。 當竝所屬諸堡革罷, 其軍資、義倉米穀, 分給慈城、江界之民, 至秋各於其邑收納。 江界乃後門巨鎭, 且陳荒田地千餘結, 古龜州乃賊路要衝, 城基東西北三面據險, 城內多水泉, 又有可耕之地數千餘結。 若復置守令, 因古基築城設關, 則可與義州、江界鼎足而峙, 相爲掎角, 控制賊路, 當以虞芮之民, 徙處江界, 閭延、茂昌之民, 徙處龜州, 限年復戶。 朔州則判官獨在本邑, 節制使, 冬則出居小朔州, 把截賊路, 夏則移戍仇寧口子, 守護農民, 而本邑之人, 牛載馬駄, 踰越大嶺以支供頓, 漸至彫弊。 宜革判官, 使節制使仍在本邑, 兼治軍民之事, 實爲便益。 小朔州則無他賊路, 但延平峴乃是賊路, 故以築烟臺以覘賊變, 且距昌城纔二十餘里, 不必節制使防戍, 唯仇寧口子江邊, 賊來要路, 若築石堡置萬戶, 率朔州軍士以嚴隄備, 則小朔州之民, 得以安居力農矣。 定寧則去甲子年移置于義州
              方山之地, 以定寧
              山里、枇峴、廣化、隔音洞、所串割屬義州, 柯原、李松洞、方山、靑水、廣坪、都領、白呂子、尙乘割屬定寧, 然方山無可耕之地, 故其人吏奴婢仍居古定寧, 險阻九十里程, 裹糧往來, 受弊無窮, 宜還古定寧, 其相換土地, 各還本邑。 且方山石堡, 周回八千七百尺, 上至靑水口子四十五里, 自靑水至仇寧口子二十里, 下至水口口子四十五里, 自水口至義州三十三里, 道路適均, 應援便易。 宜移靑水萬戶於方山, 以固防禦, 其(靑水口竽)
                  〔靑水口子〕
                
              , 則每當夏月差權管守護農民, 及冬入保方山城。 在前渭原以上防禦江界節制使, 理山以下朔州節制使點檢, 今革虞芮、閭延、茂昌三邑, 當更割碧潼以上諸鎭, 屬江界節制使, 昌城以下諸鎭, 屬義州節制使, 使之點檢。 且義州境連上國, 又賊路要衝, 故嘗置鎭, 以嘉山以北兵防戍, 近來革鎭, 至本邑兵及南道甲士二十七、銃筒軍四守城, 軍威不嚴, 當依舊置鎭。" 至是都統府、議政府堂上、六曹判書以上同議啓: "平安道江邊諸邑諸口子因革, 竝依都體察使所啓施行, 其龜州四面疆域, 令觀察使審定, 令吏曹擇慈祥勤儉人爲守令。 其新徙之民, 限五年蠲免徭役, 其所貸義倉之穀, 三年後收納, 龜州、虞芮之民徙居江界者, 亦依此施行, 且三邑之民, 不可置之度外, 宜令慈城郡時遣兵探候, 江界節制使, 亦一年兩度巡察。" 從之。
地名: 渭原 (平安道, 郡)
年: 1465.0

○平安道都觀察使吳伯昌、都節制使楊汀馳啓: "七月, 野人男女二人, 自婆猪江乘船而來, 渭原郡事張瑞率兵應之, 二人皆以刃自刺, 女則已斃, 其男生存, 遣人招來, 問其根由, 答曰, ‘吾名賣土, 父尙阿赤。 原係遼東人, 爲建州野人汝弄巨所擄, 而奴使之, 吾亦生長其家, 以所弄介女子舍豆爲妻居之, 屢被汝弄巨譴責, 欲投化貴國, 率妻逃至婆猪江, 妻望見軍士, 懼爲所害而死。’ 賣土又言, ‘李豆里每念慕朝鮮, 李古納哈則謀欲報讎, 今當氷合之時, 作賊必矣。’"上回諭楊汀曰: "前此累諭卿 ‘渡江觀兵, 使彼不得桑農’, 今幾度觀兵乎? 秋收已迫, 宜急擾彼, 不可緩也, 卿其知悉。" 又諭吳伯昌; "賣土厚待上送。"
地名: 渭原 (平安道, 郡)
年: 1467.0

○右副承旨魚世恭, 刷平安道流移人物, 竝覈守令等, 啓聞, 辭連者百餘人。 以甲士金從順, 首唱浮言, 相率而亡, 斬之。 渭原郡守張瑞, 以橫斂入己, 理山郡守李擇, 以濫刑, 皆爲奴。 泰川郡守崔有容、熙川郡守崔傳善、江界府使閔孝幹、判官盧仲淸、肅川府使洪永江, 亦以不能存洫居民, 收告身。 餘皆勿論。 先是二十餘年間, 平安居民, 以咸吉道爲樂土, 移居者甚衆。 前春, 上命尹子雲, 刷還本道, 無慮三百餘戶。 至是, 覈守令科罪。

○平安道節度使金謙光馳啓: "野人
              李豆里與其子胡赤, 爲唐人
              汪仲武所殺。 仲武常從正統皇帝征虜, 皇帝陷虜庭, 仲武被擄, 轉賣爲豆里家奴。 改名斜徃, 與被擄漢女三姐, 夤夜逃來, 至高沙里堡。 豆里父子尋得之, 以歸未至家, 宿草野。 仲武伺豆里等熟睡, 以斧竝擊殺之。 遂與三姐, 還至渭原郡。" 命作事目, 回諭曰: "一, 李豆里遇害事, 不干於我。 不必綢繆更問, 使仲武等疑惑。 一, 豆里族類麾下, 若來問, 當語之曰: ‘豆里父子, 前月十八日, 尋逃走奴婢到此, 未得而還。 後六日, 男婦二名, 到渭原江邊爲邏卒所獲。 問之則男名汪仲武, 婦名三姐, 皆稱唐人。 三姐言仲武殺豆里父子事甚悉, 仲武雖諱之, 觀其情勢, 殺害無疑, 卽具由以聞, 時無回答。’ 且曰: ‘豆里等向我國誠意甚篤, 不幸至此, 聞之驚痛。’ 如是慰藉之。 若請還仲武等, 答曰: ‘未知朝廷處置, 不可擅便還給。’ 如例厚饋。 仍問遇害狀, 丁寧反覆, 以示哀怜之意, 使彼感動。 一, 給糧鹽布, 稍加等焉, 約以待朝命回更來。 一, 若有建州人, 不知豆里遇害, 而以他事來者, 當以實語之。 且曰: ‘我怜其死, 卽欲諭其家知之, 慮汝等, 見我人驚疑, 故不敢。 汝今回語其族類。’"
地名: 渭原 (平安道, 郡)
年: 1475.0

○傳旨刑曹, 放律學定役金達ㆍ朴宗夫ㆍ金呂斗、藥房定役申丁ㆍ朴益富、造紙署定役鄭思善、金嶺驛定屬房繼元、無極驛定屬申致瑞ㆍ尹衆伊、綠楊驛定屬朴迪古里、平丘驛定千卜龍、喬桐定役邊孝山、江華充軍金千壽、坡州充軍崔山長、長足驛定役趙答同、安仁浦充軍崔林、洪原驛定屬李織、黔毛浦充軍姜戒宗、羣山浦充軍朴連、唐津浦充軍朴今山、萬頃
              
                〔定役〕
              
              玄處善、聞慶定役金仁、知
              世浦充軍陳石同、徐貴南、金郊站定役咸順道、趙石乙山、金孟德、僧海亘、克牛、金谷驛定役金孝男、中和充軍朴莫同、渭原充軍田萬、義州充軍韓孝先、廣程驛定役金致宗、用安驛定屬朴允生、溫陽定役朴處貞、洪州官奴永屬同非、新昌充軍乙萬。

○義禁府啓: "渭原郡守鄭以禮當此防禦之緊, 多辦酒肉, 棄城私出罪, 律該 ‘凡守邊將帥不固守而輒棄去者斬’, 帶率官奴二名及馬五匹爲賊所擄, 且使鎭屬甲士李根孫擅出城外, 見殺於賊, 律該 ‘縱放軍人, 私使出境, 因而致死, 杖一百、罷職、發邊遠充軍。’" 傳曰: "以禮所犯, 旣經大赦, 只收告身, 平安道極邊充軍。"

○昌城府使朴茂、渭原郡守金嵩辭, 上引見, 謂曰: "昌城、渭原賊之門戶, 頃緣賊變, 人馬疲困, 爾等曲加撫循, 如有不虞, 隨機應變, 毋致後時之嘆。" 都承旨申瀞啓曰: "今平安道軍士困於騎載, 臣意以本道諸司奴子之富實者, 除身貢, 相遞騎載爲便。" 上曰: "法不可改也。" 瀞曰: "西北防戍不可緩也, 節度使河叔溥至秋考滿, 宜先期遞之, 使新節度使預爲之圖。" 上曰: "叔溥今年仍任, 何如?" 瀞曰: "叔溥備知虜情, 限來春, 仍任甚當。"
地名: 渭原 (平安道, 郡)
年: 1481.0

○御經筵。 講訖, 司諫林秀卿啓曰: "金碩宗不合守令, 吏曹擬渭原郡守, 必有情由。 請鞫之。" 上曰: "吏曹無情矣。" 秀卿又啓曰: "今年凶歉, 八道皆然, 救民之策, 不可少忽。 大凡秩高者, 人皆畏之, 請以位重大臣, 爲監司。" 上曰: "在人賢否, 不在職之高下。" 仍問左右。 領事鄭昌孫對曰: "監司雖秩卑, 守令孰不敬畏?" 都承旨金升卿曰: "別遣大臣爲賑恤使, 與戶曹同議救荒, 則民知上意矣。" 上曰: "旣有戶曹, 何必差賑恤使?" 侍讀官李昌臣啓曰: "私債徵納時, 勢家奴僕, 恣行刼奪, 或至殺傷人命, 民甚苦之。 請今年勿令徵納。" 上曰: "可。" 署令李春景, 進講《童子習》訖, 上曰: "皇帝受朝時, 押班者誰歟?" 升卿曰: "中國無三公, 故吏部尙書爲班首。" 上曰: "何以無三公乎?" 升卿曰: "高皇帝遺敎如此, 以其爲勢重也。" 上曰: "今皇帝有駙馬乎?" 春景曰: "但有先帝駙馬。" 上曰: "朝服之冠, 與我國同乎?" 春景曰: "同。 但公、侯、伯, 則耳掩冠也。" 上曰: "有帝室兄弟乎?" 春卿曰: "成婚則皆受封于外。" 上曰: "兄弟不相見, 於親親之義何如?" 春景曰: "如節日進表陳賀, 亦不得自來。"
地名: 渭原 (平安道, 郡)
年: 1495.0

○甲午/御經筵。 正言李胄曰: "蔡壽居父喪, 捨墳歸妻鄕咸昌, 將作舍聚材, 而有金之瑞者, 亦士族人, 壽爭橋梁木, 怒而縛之, 幷捉之瑞之妻及老母, 使奴子捽髮而歐之。 又欲囚之瑞, 而邑守適不在, 壽擅囚之。 會有赦, 壽必欲害之, 嗾吏不錄囚徒, 故未得放焉。 之瑞曰: ‘罪重者皆得蒙宥, 而我獨未見放何哉?’ 乃自出。 壽又嗾吏, 托以反獄, 卽還囚之。 聖明之朝, 安有如此之事乎? 此不可不鞫。 鄭光世憚鞫壽, 又當風寒, 不欲遠行, 敢以赦前事, 隱然啓稟, 是亦畏壽而然請擇遣剛明不畏强禦者鞫之, 竝鞫光世。" 從之。 胄曰: "渭原郡守尹良佐唐物貿易事命棄之。 近來贓吏頗多, 有如朔州府使奉禧則在逃, 臨陂縣令李奉孫、北靑判官柳茂、東萊縣令韓萬孫則時方鞫之。 是皆法弛而然, 不可輕棄。" 特進官李季仝曰: "義州距鳳凰城甚邇, 其往還便易。 我國民人憚於徭賦, 必潛投居之, 故臣嘗憂懼。 今高平孫罪雖在赦前, 固當治之, 而其時不點檢官吏, 亦當治之。 且義州人乘小船, 常往還, 請嚴立禁條, 使不得出入。" 王曰: "可議之。" 胄曰: "臺諫以言事詣闕, 每借寓司鑰房, 若合司時, 會於肅章門外, 殊無體貌, 請別修給一所。" 王曰: "甚當。"
地名: 渭原 (平安道, 郡)
年: 1501.0

○丙戌/受常參, 朝啓。 承旨李坫啓: "典獄署囚軍器寺奴內隱同
              渭原官奴永屬後逃亡罪及定州囚日守孫明好强奸十歲良女內隱伊罪, 斬待時, 初覆。" 王曰: "皆依律。"
地名: 渭原 (平安道, 郡)
年: 1503.0

○己卯/受常參, 御經筵。 大司憲閔暉論啓致元事, 不聽。 李世佐曰: "遼東護送軍, 例到義順館, 給送資糧, 自設湯站以後, 只到江上而還。 辛酉年後, 復到義順館, 其軍所供及還糧、人情等物, 計一年之費, 米至千餘碩。 江邊儲畜有數, 若至十年, 則將云萬餘碩, 何能支給?" 領事李克均曰: "義州之儲, 年年不足, 轉安州之穀以繼之, 其弊不貲。 今金輔、李珍若出來, 則令館伴從容曲說其弊, 則庶幾措置得宜矣。" 王曰: "可。" 特進官曺淑沂曰: "臣嘗爲平安道觀察使, 計本道儲穀之數, 除皮雜穀, 米則平壤五萬餘斛, 安州三萬餘斛, 寧邊四萬餘斛, 中和、三和、龍岡等邑纔萬餘斛, 義州、江界、定州、肅川、成川等邑名爲大官, 而或六七千斛, 其他各官, 或一二千斛, 其軍需所儲甚少, 而費出如節度使、虞候、軍官、鎭將、權管及各其所率軍官、別軍官、奴子及所持大小馬, 共四百四十餘
                〔匹〕
              , 計一年料豆, 幾五百斛。 且如文臣天使則都司率護送軍二三千, 太監則摠兵官率八千出來。 臣嘗爲義州牧使, 天使董越、王敞之行, 計所費四千餘斛。 其他本朝赴京護送之軍, 滿浦常時出來野人支供之物亦不貲, 而年年本道田稅減三分, 故其數不敷。 國家慮軍資之減耗, 歲輸司贍寺緜布一千匹, 貿米而補之, 然守令例貿五六斗, 計不過三四百斛。 以所入之數, 計所出之費, 則餘積無幾, 萬有邊患則糧道無由可繼, 爲今之計, 莫急於屯田。 臣前於辛酉年, 以義州
              圓直、從達兩島墾田事, 啓請蒙允, 卽令當領船軍吹鍊打鑄農器, 且以道內贓贖之物買農牛, 翌年壬戌, 以當領船軍墾田, 落種二十五碩, 秋來得穀一千斛, 屯田之利, 已驗於此。 臣意, 其傍威化島, 土品沃饒, 地勢平衍, 與兩島無異。 墾田則其利不啻萬萬, 但此島力役甚夥, 非兩島之比。 若使本道守令監莅, 則治民、防禦之暇, 恐不得專意, 大事不成矣。 請別遣諳練朝官, 職兼御史, 一年相遞, 專爲監莅, 兼糾守令不法, 則公私俱優。 且臣嘗爲順川郡守, 到江界, 絶無水田, 但於高山里有十餘頃而已。 其後臣以監司, 又到江界, 水田比比有之。 問之則皆南民徙邊者所墾, 而所收與內地無異。 臣留心審其可耕之地, 如高山里、伐澄浦等處盡墾, 則可落種二百餘斛。 請依義州例, 別遣朝官, 監莅起墾。 如此而比及三四年, 積穀有裕然後, 江界之穀, 用之於渭原、理山、碧潼等邑; 義州之穀, 用之於昌城、朔州等邑, 則內道轉輸之弊, 京布貿穀之費除而邊需自裕。" 王曰: "令該曹議其便否後, 收議于大臣。"
地名: 渭原 (平安道, 郡)
年: 1520.0

○丁酉/御朝講。 持平黃七佑、獻納許寬等請勿用女樂于正殿, 上顧領事南袞曰: "大臣意何如?" 袞曰: "大抵女樂, 不得已復設也。 古文有觀妓之言, 則古亦未嘗不存也。 我國祭享等事, 皆用男樂, 其他用女樂, 其來已久。 中原之官妓云者, 卽我國之娼妓也。 以此見之, 中原亦必用女樂矣。 今臺諫所啓者, 謂於正殿, 不當用賤物也。 大抵闕內各司婢子, 自東門而入者, 不得過正殿而出於西門, 由西門而入者, 亦不敢過大庭, 以正殿, 乃人主南面出治之所, 不可近之故也。 臺諫之啓, 果是也。 從國俗則女樂, 不可不用, 旣不用, 則解音樂, 自此無矣。 然所謂聽治之所, 不正之物, 不可近者, 大是。" 上曰: "舞童, 聚兒童敎習之, 纔習輒長, 又抄又敎, 非獨奉足之弊, 此亦難久之道。" 袞曰: "今者減其額數, 年至二十歲, 尙未忘其業者, 則不使改之, 如此則弊亦庶省矣。 世宗朝, 冠服之制, 至今仍存, 而其制非合於古, 金銀露滴, 不如純色之可觀也。 雖改舞童用女樂, 其冠服不可無也。 臺諫所啓正殿不可近邪色之言, 未爲不可, 知其不可, 則小弊豈可盡計乎? 抑又有弊之道矣。" 士佑曰: "雖云有弊, 用之十餘年, 別無其弊。 況又減數, 則亦何有弊耶? 奉足之事, 雖似有弊, 而年壯則還屬本司, 亦何弊之有哉?" 特進官黃衡, 因論軍糧啓曰: "近來以防禦爲緊, 然不如古時之得要也。 古之防戍, 必是要害之地, 今則不然, 賊若一入, 則必設鎭堡于其地而守之, 雖要害之地, 反忽而莫之防。 由是力分大鎭, 而小鎭亦不壯, 甚可憂也。 且鎭堡之設歲增, 而權管、軍官, 從而益多, 軍糧之入數甚少, 而坐而耗之者益夥。 此豈制勝之謀也? 臣以謂各堡權管, 以節度使、軍官充之, 又以本道甲士、別侍衛, 爲之軍官, 使自持糧而赴焉, 則於益軍資制勝之道, 庶有助矣。" 袞曰: "兩界之事, 臣不知也, 黃衡之言, 尙亦有理哉!" 衡曰: "小小諸堡, 不須多設。 今者賊現處, 輒設堡, 以舊分防軍士, 散而分之, 由是力分, 雖本鎭, 亦無堅壯之勢。 雖有賊人衝突之患, 當堅守本鎭, 以令所統諸鎭而已, 不須處處設鎭, 然後可以禦侮。 臣爲平安道節度使時見之, 自渭原至碧潼等處, 新設堡甚多, 江界則至於六七處。 是皆因賊現而輒設也。 若軍士有餘, 則斯豈非好也, 但患力分而軍士少也。 況權管、軍官之加定, 至於從馬, 皆食官廩, 一堡一年之費, 計則不貲矣。 平安道收稅, 雖常減半, 而竭財之患, 未必不由於斯焉。 彼道軍資裕足之術, 別無其策, 甚可慮也。" 袞曰: "此事臣已聞之崔世節, 而今又聞黃衡, 二人所計, 正相似也。" 衡曰: "臣常欲啓之, 而未果也。 夫烟臺之設, 所以候望賊來也。 若賊來, 皆入鎭內而保守, 今者煙臺之設, 皆在本營之傍, 此亦與古異矣。 賊迫城下, 然後知之, 有何益焉? 邊事皆不如古, 至可慮也。" 袞曰: "黃衡所啓, 大關於利害。 兩界邊備之事, 臣則迷劣, 不能籌畫, 今可遣大臣, 往察其事變, 今年平安道農事不實, 而又有水災, 大臣若往巡, 邊民必恐有征伐之事, 而自相搖動, 故未敢耳。 歲若豐, 則宜令大臣, 往巡邊鄙, 諸堡之可減者革之, 則軍士得以息肩, 而軍資亦不至虛竭矣。" 衡曰: "防禦緊不緊處, 大臣往視, 則可知矣。" 上曰: "果然。 籌畫邊事, 不如親見, 然後爲之。 年豐則當遣大臣, 使之巡審。" 衡曰: "雖遣大臣, 若其從事官及軍官各三四人, 則亦何弊之有哉? 速遣大臣, 使審防禦之勢, 幸甚。" 臺諫仍論女樂、姜湜、韓潭、朴漢弼、李迢等事, 袞曰: "李迢之才, 固不可棄。 前爲翰林時, 所失甚多, 然不以此棄而不用也。 刑曹雖煩劇之地, 迢則可堪也。" 上曰: "予於經筵聞之, 李迢才幹則有之。" 士佑曰: "物論皆以迢, 無行檢, 則其不合六曹可知矣。" 袞曰: "用人非一道也。 有才藝、德行俱全者, 亦有用德、用才之地。 刑曹事劇之地, 若其才可以治煩, 則亦可用之也。 人物有數, 不可盡擇其善者也。" 臺諫極論所啓人物, 上不答。
地名: 渭原 (平安道, 郡)
年: 1528.0

○上引見平安道觀察使許硡。 硡啓曰: "臣初到, 巡審摘奸于江界、寧邊、義州等官。 城池比前益爲修治, 軍糧亦足, 所謂久陳之穀, 皆爲可食, 亦無耗損, 而其軍士等, 皆壯健, 能爲持防牌環刀, 而爲步卒。 臣只以昌城以上之軍士, 點考書啓。 其數, 千餘名。 若通計義州等處, 則可二千八百餘人。 然抄其可用者, 則一千六百人有餘也。 馬又肥健, 間或有瘦弱之馬, 邊人云: ‘此馬雖瘦, 若臨時養之, 則習於險路者, 他道肥健者, 反不及。’ 云。 臣嘗見驛馬, 其體小者, 尤能於惡路, 邊人之所言, 理或然也。 且內地之兵, 節度使成冊而送, 其數七千餘人也。 然內地之軍, 豈如此之多乎? 大槪斟酌三千餘人, 然時未親爲試擇也。 農事則亦如京畿等處, 碧潼外如江界、渭原等官, 畓穀雖可食, 田穀則不可食。 然江界大豆則可食, 亦不至困弊也。 賊路體探之事, 小臣下歸之後, 以高山里、仇郞介洞二處入送, 則三岐伊、亐知哈、鞍岾極險, 然無事體探, 賊家五六家住處, 見之而來。 自仇郞介入去, 逢賊人六名, 乃逐捕一人語之, ‘江界被囚人等, 使吾來言速爲刷還之事于汝等, 故吾等入來也云而還來。 其後郞老五投出來于滿浦言曰: ‘李汝農哈等, 群聚成屯, 欲作賊于三水, 又欲捕捉水上水下體探人也。’ 云, 全不言見體探人之事。 其後更送人體探, 則出來時, 見馬乙投進來曰: ‘我是馬乙投, 汝勿射我, 我欲言奇別于汝國也。’ 云。 ‘今年雖不能擧事, 臣恒令體探也。 彼人之意, 皆以爲, 今年秋冬之間, 則當征討也。’ 云。 大凡邊事之人言曰: ‘若依古法, 日行三十里, 則三日經宿, 至四日曉頭, 當入賊家。 唯亏知介稍遠, 然其程道大槪皆同。’ 云。 如此等語, 非徒聞體探人之言。 其山形水勢, 問于南海謫居人可可呂, 則其言亦同。 且泰川甲士劉世衡, 被擄刷還之時, 以仇郞介洞出來, 其所言大體皆同也。 若以輕兵入去, 則二日可到, 緩行則三日乃到, 其往還不過五日也。 若其體探之人, 則可三日往還也云。 且與節度使及邊方之人, 議其兵力, 則曰: ‘雖以本道之兵, 用之可也, 而興師之期, 則九月四月乃當也。 然九月則或有潛隱茂密之地, 要路竊發之害。 若四月, 雨水不多, 而雖非草長之時, 軍行不久, 以米漬水而飼馬, 亦可往來也。’ 此言似近。" 上曰: "彼野人等不忘備禦之事, 然其興師之期, 四月九月之當否, 朝議自有處之也。 且他道之兵有弊, 若只用本道兵則可也。 然亦必有朝議也。" 硡曰: "彼地道路狹窄, 皆由谷中水邊行, 而全無坪地, 大軍無結陣之處。 唯梨坡, 三十里程道也。 雖爲遠地, 大軍不得已於此結陣也。 大凡朝議則時未定也, 觀其賊人散處而居, 不得已三道分入, 則其軍卒六千餘名, 乃可用也。 本道之兵, 五千餘名, 而臣今上來時, 道見黃海道守令等問之, 則曰: ‘驍勇之軍多有也。’ 蓋黃海道與平安道連境之地, 抄其驍勇之軍一千名, 與本道之兵合, 則可用也。 本道之兵, 其數則雖不止六千, 但以輕快往來之事, 故略抄其精銳, 則可五千人也。 然本道有留防之事, 不可盡爲赴敵, 故欲與黃海道驍勇軍人, 相合用之也。" 上曰: "南道之兵, 雖不往, 黃海道之軍, 則不得已往也。 本道之軍, 有留防之事, 果不可盡往也。" 硡曰: "臣在京時聞之, 軍馬最爲瘦弱, 及親往見之, 則兵力有裕, 兵糧亦足, 士馬驍健, 內地之兵, 亦多勇健。 江界、朔州、昌城等官, 則軍馬最爲精强。 高山里鎭軍則驍健, 馬則瘦弱。 滿浦亦然, 然軍人無馬者, 以內地鞍馬, 次次騎送則可也。 但此國家重事, 臣不可爲某時擧事也。 欲待廟算之定, 而奉行成算也。 若欲征之, 則宜速定議。 諸將之類, 磨鍊啓下而後去, 此言必騰播。 師期宜爲秘密, 然諸將則預差, 而可爲治裝也。 且問其賊魁所居之處, 則李莫只, 所乙古大, 近聞移居于浸借非羅也云。 李汝農哈居于波猪江越邊, 波猪乃大水也。 不能越去云。 且見義州新城, 甚爲廣闊, 故以舊城內居人, 移出于此。 且前者入送作罪之人, 幾盡道亡云, 臣時未點考也。 新城有十三處頹圮。 大凡城大人小, 不能守城, 何暇修理也? 且作罪入居者, 本以奸詐之徒, 於境連上國之地, 互相盜竊, 此無益而有弊。 若欲實邊, 則不得已入送, 勒令入居, 此祖宗朝所爲之事。 今者城雖修築, 又不能守之則何益? 欲守新城, 棄其舊城, 而新城又不能守之, 非國家欲作巨鎭之意也。" 上曰: "勒令入居, 是不得已之事, 然作罪入居, 果如所啓。 當議于大臣。" 硡曰: "安州, 關防重地, 若有事之時, 則自朔、義州入來之賊, 皆經安州而入來, 故自古以謂重處也云。 臣見其奴婢全無, 而疲弊尤甚。 前觀察使, 欲以安興驛奴婢與之, 報于刑曹, 刑曹不知其意, 以爲驛奴婢, 支應使客往來也, 乃防啓。 此刑曹誤爲之事也。 非徒大小使客, 至如三天使出來, 其支應, 安州皆爲, 而驛奴婢則不與焉。 安州, 不得已給其奴婢可也。 且海南謫居人可可呂,
                【野人得罪, 謫居海南。】
              臣下去時, 欲以爲嚮導而率去, 今又還送于其家也。 當初率去之時, 單衣則已爲啓給也, 今則日寒, 而又勞苦往來, 請給襦衣何如? 有言其家有老母, 甚艱困, 令本道觀察使題給食物何如?" 上曰: "果如所啓。 且征討之事, 則當卿未歸之時, 會大臣而議之也。" 傳曰: "征討之事, 則當初欲以今年九月爲之, 而九月已過。 若冬節, 則人物凍傷可畏, 來年四月可也。 其招政府全數, 備邊司全數, 兵曹堂上會議。 義州入送作罪入居人等, 盜竊於境連上國之地。 勒令入居便否? 且觀察使以四月爲可, 然此草長之時, 而又其正農時也。 甚爲有弊, 以來年九月定議, 而俟彼人弛其防備之態, 然後擧事何如? 擧事時, 以觀察使爲都元帥, 而更送他觀察使, 則事若不專, 此觀察使, 則在此而措置何如? 若不然, 則此觀察使遞任之後, 擧事何如? 亦幷問之。"
地名: 渭原 (平安道, 郡)
年: 1536.0

○諫院啓曰: "國家嚴秘史局, 愼其開閉, 重其事也。 時非可考, 事非不得已, 而率爾開閉, 則非徒史局不密, 後弊亦不可不慮。 祖宗朝可法之事, 昭載《寶鑑》, 雖不添撰, 足以垂範後世。 若如廢朝可戒之事, 則國史所載, 在人耳目者, 亦所昭昭, 今雖不抽撰, 亦足鑑戒後世。 況時代不遠, 人物貶惡之事, 尤不可輕洩。 請停考《實錄》。 部將李英元, 前爲渭原郡守時, 通其官婢, 枉殺其夫, 刑罰慘酷, 濫殺亦多。 但以邊郡絶遠, 如此冤枉之事, 其時朝廷, 未及聞知, 不治之以法, 亦已幸矣。 況復齒於朝列乎? 請不齒仕版, 以懲其餘。" 答曰: "《實錄》事雖重難, 祖宗未及撰之事, 廢朝可戒之事, 非考《實錄》, 據何撰集? 侍從、臺諫已論, 而收議于大臣定之矣。 李英元事如啓。"